
Dansk- og klasselærer søges 
– til 4. klasse nu og til dansk i 1. klasse i næste skoleår


Esajasskolen er en skole med korte beslutningsveje, tæt samarbejde og plads til initiativ. Er det mon noget for dig?

På Esajasskolen i Hvidovre søger vi en dansk- og klasselærer til vores 4. klasse. På lidt længere sigt skal du også være med til at tage imod en ny 1. klasse i næste skoleår.

Vi leder efter en lærer, der kan gøre dansk levende, skabe ro om læringen og opbygge gode relationer til både børn og forældre. Du skal være en tydelig og nærværende lærer, der kan sætte retning og samtidig give plads til nysgerrighed, humor og fællesskab.

I dette skoleår indgår også engelsk i 4. klasse samt engelskundervisning på mindre hold. Der kan desuden være tysk på skemaet, men manglende tyskkompetencer skal ikke afholde dig fra at søge, da fagfordelingen kan ændres. Der er mulighed for deltidsansættelse. 

Vi lægger vægt på, at nye medarbejdere får en god start gennem vores mentorordning. Fra næste skoleår får vi desuden to 1. klasser, hvilket skaber gode muligheder for tæt samarbejde, sparring og fælles udvikling af undervisningen.

En lille skole med udsyn
Esajasskolen er en skole, hvor det kristne menneskesyn udgør rammen for nærvær, tydelighed og omsorg. Samtidig har vi et godt blik ud over skolens egne mure. Vi tror på, at man bliver dygtigere af at møde andre måder at undervise og være skole på.
Derfor rejser vores medarbejdere ud for at hente inspiration og dele erfaringer. Vi har blandt andet sendt lærere på kurser i Norge, haft medarbejdere på inspirationstur til Irland og sendt kolleger til Berlin. Vi har også påbegyndt et samarbejde med en tysk skole og er en del af Erasmusprojekter, som giver mulighed for både faglig udvikling og internationale møder. I foråret tog hele medarbejdergruppen til Berlin på pædagogisk kursusweekend. 

Vi vil gerne være en skole, der både står solidt i vores egne værdier og er nysgerrig på verden omkring os. 

Kan du se dig selv i en tydelig skolekultur, hvor der er plads til både faglighed, fællesskab og lysten til at blive inspireret, så er Esajasskolen måske noget for dig. 

Esajasskolen er en kristen friskole med 260 elever. Vi er ikke større, end at alle kender hinanden, og ikke mindre, end at man altid kan finde en kollega, der har et godt råd på lager.
Ansættelse sker efter overenskomst mellem Finansministeriet og Lærernes Centralorganisation.
Ansøgningsfrist er 24. oktober. Samtaler afholdes i uge 44.

Har du spørgsmål, er du velkommen til at kontakte skoleleder Mark Lindberg-Christensen på tlf. 36 32 10 01. 

Vi søger en lærer, som kan se sig selv i en skole, hvor det kristne værdigrundlag er en naturlig del af hverdagen. Fortæl os, hvad det betyder for dig.

Ansøgning og CV sendes i én samlet PDF til: mlc@esajasskolen.dk
Læs mere om skolen på www.esajasskolen.dk 

Vi glæder os til at høre fra dig!

